“ดาวโจนส์” ดีดกลับกว่า 300 จุด รับแรงซื้อหุ้นผลงานโต
“ดาวโจนส์” ดีดกลับกว่า 300 จุด แตะ 34,564.59 จุด รับแรงซื้อหุ้นผลงานโต เช่น หุ้นกลุ่มเทคโนโลยีและกลุ่มสินค้าฟุ่มเฟือย
“ดาวโจนส์” ดีดกลับกว่า 300 จุด แตะ 34,564.59 จุด รับแรงซื้อหุ้นผลงานโต
14 เม.ย. 2565

ดัชนีดาวโจนส์ตลาดหุ้นนิวยอร์กปิดพุ่งขึ้นกว่า 300 จุดในวันพุธ (13 เม.ย.) โดยได้ปัจจัยหนุนจากแรงซื้อหุ้นเติบโต (Growth Stocks) เช่น หุ้นกลุ่มเทคโนโลยีและกลุ่มสินค้าฟุ่มเฟือย หลังจากอัตราผลตอบแทนพันธบัตรสหรัฐปรับตัวลง นอกจากนี้ ตลาดยังได้แรงหนุนจากผลประกอบการที่แข็งแกร่งของบริษัทจดทะเบียน และจากการที่นักลงทุนปรับตัวรับข้อมูลเงินเฟ้อของสหรัฐ
ดัชนีเฉลี่ยอุตสาหกรรมดาวโจนส์ปิดที่ 34,564.59 จุด เพิ่มขึ้น 344.23 จุด หรือ +1.01%
ดัชนี S&amp;P500 ปิดที่ 4,446.59 จุด เพิ่มขึ้น 49.14 จุด หรือ +1.12%
ดัชนี Nasdaq ปิดที่ 13,643.59 จุด เพิ่มขึ้น 272.02 จุด หรือ +2.03%
อัตราผลตอบแทนพันธบัตรรัฐบาลสหรัฐอายุ 10 ปีร่วงลงสู่ระดับ 2.688% เมื่อคืนนี้ และเป็นปัจจัยหนุนหุ้นเติบโตซึ่งมีความอ่อนไหวต่ออัตราดอกเบี้ย รวมถึงหุ้นกลุ่มเทคโนโลยีและการสื่อสาร โดยหุ้นแอมะซอน พุ่งขึ้น 3.15% หุ้นทวิตเตอร์ พุ่งขึ้น 3.1% หุ้นไมโครซอฟท์ พุ่งขึ้น 1.97% หุ้นเน็ตฟลิกซ์ บวก 1.84% หุ้นแอปเปิล พุ่งขึ้น 1.63% หุ้นอัลฟาเบท บวก 1.71%
ทั้งนี้ อัตราผลตอบแทนพันธบัตรสหรัฐร่วงลง หลังจากนายคริสโตเฟอร์ วอลเลอร์ หนึ่งในคณะผู้ว่าการธนาคารกลางสหรัฐ (เฟด) กล่าวว่า อัตราเงินเฟ้อของสหรัฐอาจจะมาถึงจุดพีคแล้ว โดยการแสดงความเห็นดังกล่าวมีขึ้นหลังสหรัฐเปิดเผยดัชนีราคาผู้บริโภค (CPI) พุ่งขึ้น 8.5% ในเดือนมี.ค. เมื่อเทียบรายปี ซึ่งเป็นระดับสูงสุดนับตั้งแต่เดือนธ.ค. 2524 และใกล้เคียงตัวเลขคาดการณ์ของนักวิเคราะห์ที่ระดับ 8.4%
หุ้นบริษัทผลิตชิปปรับตัวขึ้นตามทิศทางหุ้นบริษัทเทคโนโลยี โดยหุ้นอินวิเดีย พุ่งขึ้น 3.25% หุ้นควอลคอมม์ พุ่งขึ้น 3.24% หุ้นแอดวานซ์ ไมโคร ดิไวซ์  (AMD) พุ่งขึ้น 2.78% หุ้นอินเทล บวก 1.1%
หุ้นกลุ่มสินค้าฟุ่มเฟือยดีดตัวขึ้นเช่นกัน โดยหุ้นบาธ แอนด์ บอดี้ เวิร์คส์ พุ่งขึ้น 4.58% หุ้นราล์ฟ ลอเรน บวก 1.73% หุ้นไนกี้ พุ่งขึ้น 1.94%
หุ้นที่เกี่ยวข้องกับธุรกิจการเดินทางพุ่งขึ้นขานรับผลประกอบการที่แข็งแกร่งเกินคาดของสายการบินเดลต้า แอร์ไลน์ โดยหุ้นเอ็กซ์พีเดีย (Expedia) ซึ่งให้บริการแพลตฟอร์มด้านการเดินทางออนไลน์ พุ่งขึ้น 4.88% หุ้นเดลต้า แอร์ไลน์ พุ่งขึ้น 6.21% หุ้นอเมริกัน แอร์ไลน์ ทะยานขึ้น 10.62% หุ้นยูไนเต็ด แอร์ไลน์ พุ่งขึ้น 5.64% หุ้นคาร์นิวัล คอร์ป พุ่งขึ้น 5.4% หุ้นรอยัล คาริบเบียน ครูส พุ่งขึ้น 4.05%
อย่างไรก็ดี หุ้นเจพีมอร์แกน ร่วงลง 3.18% หลังจากธนาคารเปิดเผยกำไรไตรมาส 1/2565 อยู่ที่ 8.28 พันล้านดอลลาร์ หรือ 2.63 ดอลลาร์ต่อหุ้น ลดลงจากช่วงเวลาเดียวกันของปีที่แล้วซึ่งอยู่ที่ 1.43 หมื่นล้านดอลลาร์ หรือ 4.50 ดอลลาร์ต่อหุ้น และน้อยกว่าที่นักวิเคราะห์คาดการณ์ไว้ที่ 2.69 ดอลลาร์ต่อหุ้น
สำหรับข้อมูลเศรษฐกิจสหรัฐที่มีการเปิดเผยเมื่อคืนนี้ กระทรวงแรงงานสหรัฐเปิดเผยว่า ดัชนีราคาผู้ผลิต (PPI) ซึ่งเป็นมาตรวัดเงินเฟ้อจากการใช้จ่ายของผู้ผลิต เพิ่มขึ้น 11.2% ในเดือนมี.ค. เมื่อเทียบเป็นรายปี ซึ่งเป็นระดับสูงสุดนับตั้งแต่เริ่มมีการจัดทำดัชนี และสูงกว่าที่นักวิเคราะห์คาดไว้ว่าจะเพิ่มขึ้น 10.6%
ส่วนข้อมูลเศรษฐกิจด้านอื่นๆ ที่มีกำหนดเปิดเผยในสัปดาห์นี้ได้แก่ จำนวนผู้ขอรับสวัสดิการว่างงานรายสัปดาห์, ยอดค้าปลีกเดือนมี.ค., ราคานำเข้าและราคาส่งออกเดือนมี.ค., ดัชนีภาคการผลิต (Empire State Manufacturing Index) เดือนเม.ย.จากเฟดนิวยอร์ก และการผลิตภาคอุตสาหกรรมเดือนมี.ค.